3. การประกอบธุรกิจของแต่ละสายผลิตภัณฑ์(เฉพาะสายผลิตภัณฑ์ที่เป็นธุรกิจหลัก)

การประกอบธุรกิจของแต่ละสายผลิตภัณฑ์แบ่งเป็นธุรกิจศูนย์การค้า ธุรกิจโรงแรม
ธุรกิจการผลิตและจำหน่ายข้าวสาร มีดังนี้

1.ธุรกิจศูนย์การค้า

(1) ลักษณะผลิตภัณฑ์หรือบริการ

บริษัท เอ็ม บี เค พร็อพเพอร์ตี้ส์ แอนด์ ดีเวลล็อปเมนท์ จำกัด(มหาชน)
ดำเนินธุรกิจพัฒนาอสังหาริมทรัพย์โดยเป็นผู้บริหารพื้นที่เช่าภายใน ศูนย์การค้า ในอาคารเอ็ม บี เค
เซ็นเตอร์(MBK CENTER)

มีรายละเอียดของพื้นที่ดังนี้

1.1. จำนวนพื้นที่ทั้งหมด

อาคารเอ็ม บี เค เซ็นเตอร์มีพื้นที่ทั้งหมด 269,176.75 ตารางเมตรแบ่งเป็น

1.พื้นที่ส่วนศูนย์การค้า 141,54.39 ตารางเมตร

2.พื้นที่ส่วนโรงแรม 47,096.53 ตารางเมตร

3.พื้นที่ส่วนสำนักงานให้เช่า 23,169.83 ตารางเมตร

4.พื้นที่จอดรถ 57,456 ตารางเมตร

 1.2.รายละเอียดการใช้ประโยชน์ในพื้นที่แต่ละส่วน 

จำนวนพื้นที่ทั้งหมดของอาคารเอ็ม บี เค เซ็นเตอร์แบ่งการใช้ประโยชน์ออกเป็น

1.2.1 ส่วนพื้นที่ให้เช่า แบ่งเป็น

  1.2.1.1.ส่วนศูนย์การเอ็มบีเค เซ็นเตอร์ มีพื้นที่ ณ 30 มิ.ย.45 รวม 121,822.05
  ตารางเมตร

  เป็นพื้นที่ ที่มีให้เช่าสำหรับร้านค้าทั่วไป

1.2.1.2.ส่วนเอ็มบีเค ทาวเวอร์ ชั้นที่ 9-20 มีพื้นที่รวม 17,600.54 ตารางเมตร

เป็นพื้นที่ ที่เช่าโดยบมจ.เงินทุนธนชาติ(หมดสัญญาเช่าในปี 2555)

1.2.2 ส่วนที่ไม่เป็นพื้นที่ให้เช่า แบ่งเป็น

1.2.2.1 ส่วนโรงแรมปทุมวันปริ๊นเซส มีทั้งหมด 29 ชั้น พื้นที่รวม 26,127.61 ตารางเมตร

1.2.2.2 ส่วนสำนักงานชั้นที่8 มีพื้นที่รวม 3,932.25 ตารางเมตร

1.2.2.3 ส่วนลานจอดรถ 57,456 ตารางเมตร

1.3. ลักษณะของการให้เช่าพื้นที่ของส่วนศูนย์การค้าเอ็ม บี เค เซ็นเตอร์

1.3.1 พื้นที่ให้เช่าจะแบ่งออกเป็น 2 ประเภท ดังนี้

  1.3.1.1.การให้เช่าพื้นที่ระยะยาว มีกำหนดระยะเวลาเช่ามากกว่า 3 ปีขึ้นไป พร้อมเก็บค่า

  เช่าล่วงหน้าตลอดอายุสัญญา

1.3.1.2.การให้เช่าพื้นที่ระยะสั้น มีกำหนดระยะเวลาการเช่าตั้งแต่ 1 ปี ถึง 3 ปี โดยบริษัทฯ

  จะคิดค่าเช่าเพิ่มขึ้นไม่เกินร้อยละ 10 ต่อปี

1.3.2. อัตราการเช่าพื้นที่ (Occupancy rate) ในระยะเวลา 3 ปีที่ผ่านมา

อัตราการเช่าในระยะเวลา 3 ปีที่ผ่านมาเฉลี่ยอยู่ในอัตรา 99%-100%

ของจำนวนพื้นที่ทั้งหมด

1.3.3.จำนวนพื้นที่ที่ให้เช่าแยกตามอายุการเช่าที่เหลือ

ส่วนศูนย์การเอ็มบีเค เซ็นเตอร์ซึ่งมีพื้นที่ให้เช่ารวมทั้งสิ้น 121,822.05
ตารางเมตรนั้นมีจำนวนพื้นที่ให้เช่า ณ วันที่ 30 มิถุนายน 2545 แยกตามอายุการเช่าที่เหลืออยู่ดังนี้

  ---------------------------- ----------------- ------------------------
                               พื้นที่(ตารางเมตร)    ร้อยละของพื้นที่ให้เช่ารวม

  1. อายุสัญญาไม่เกิน 1 ปี          10,241.87         8.41

  2. อายุสัญญา 1-3 ปี             47,650.54         39.11

  3. อายุสัญญา 4-6 ปี             1,765.98          1.45

  4. อายุสัญญาเกิน 7-10 ปี         26,527.92         21.78

  5. อายุสัญญามากกว่า 10 ปีขึ้นไป    35,635.74         29.25

  รวม                          121,822.05        100.00
  ---------------------------- ----------------- ------------------------

1.3.4. พื้นที่เช่าระยะยาวที่ครบกำหนดอายุสัญญาในปี 2544/2545

พื้นที่ให้เช่าระยะยาวที่ครบกำหนดอายุสัญญาในปี 2544/2545 อันมีเนื้อที่ประมาณ 833.79
ตารางเมตรนั้น ได้มีทั้งผู้เช่าเดิมและผู้เช่ารายใหม่เข้าทำสัญญาครบทุกพื้นที่ดังกล่าวแล้ว
โดยแบ่งเป็น

  1.3.4.1.สัญญาเช่าระยะยาว(เซ้ง) พื้นที่ประมาณ 108.16 ตารางเมตร

  1.3.4.2.สัญญาเช่าระยะสั้น 3 ปี พื้นที่ประมาณ 725.63 ตารางเมตร

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

  1.กลยุทธ์การแข่งขัน

สำหรับธุรกิจศูนย์การค้านั้น บริษัทฯ มีกลยุทธ์การแข่งขันต่างๆ ที่ไม่เคยหยุดนิ่งอยู่กับที่
เราได้พัฒนาและปรับปรุงบริการ ที่สามารถสนองตอบทุกความต้องการของกลุ่มลูกค้าได้อย่างลงตัว
รวมถึงการใส่ใจต่อสิ่งแวดล้อม และคำนึงถึงความปลอดภัยของผู้ใช้บริการอยู่เสมอ
โดยในรอบปีที่ผ่านมาได้กำหนดกลยุทธ์การแข่งขัน ดังนี้

1.1 ด้านการให้บริการ โดย

-   พัฒนาระบบลานจอดและจัดสรรสถานที่ เพื่อมอบความสะดวกต่อผู้เข้าใช้บริการ

-   เพิ่มจำนวนห้องน้ำ

-   ปรับปรุงระบบลิฟท์โดยสารให้รวดเร็วยิ่งขึ้นกว่าเดิม

-   จัดระเบียบการเดินรถรอบอาคาร เพื่อมอบความสะดวกแก่ผู้ใช้บริการรถรับจ้าง (TAXI)

-   ปรับปรุงพื้นที่ที่หมดสัญญาเช่า เพื่อพัฒนารูปแบบและจัดระเบียบร้านค้า

-   TOURIST INFORMATION เพื่ออำนวยความสะดวกแก่นักท่องเที่ยว

-   ปรับปรุงสำนักงาน จัดสถานที่เพื่ออำนวยความสะดวกแก่ลูกค้าที่ติดต่อในส่วนของสำนักงาน

1.2 ด้านสิ่งแวดล้อม โดย

-   จัดทำระบบบำบัดน้ำเสีย เพื่อช่วยประหยัดทรัพยากร และการจัดทำ CD ROM
    เพื่อเผยแพร่ข้อมูลแก่ผู้สนใจทั่วไป

-   แยกสถานที่สูบบุหรี่ ให้เป็นสัดส่วน และเข้มงวดต่อผู้ไม่สูบบุหรี่ในสถานที่ที่กำหนดนั้น

1.3 ด้านความปลอดภัย โดย

-   ได้มีการติดตั้งโทรทัศน์วงจรปิดภายในศูนย์ฯ
    ป้องกันการเกิดอาชญากรรมและใช้เป็นข้อมูลในการประสานงานกับเจ้าหน้าที่ตำรวจ
    เพื่อจับกุมต่อไป

-   มีการติดตั้งตู้ดับเพลิงรอบ OPEN WELL เพิ่มขึ้น

2.ลักษณะลูกค้า

2.1 ลูกค้าหลัก

ลูกค้าหลักของธุรกิจศูนย์การค้าของบริษัทฯ
ได้แก่ลูกค้าที่เข้ามาเช่าพื้นที่เพื่อดำเนินธุรกิจภายในศูนย์การค้า
และลูกค้ารองซึ่งได้แก่ผู้เข้ามาใช้บริการและซื้อสินค้าภายในศูนย์การค้า
บริษัทฯมีนโยบายที่จะประสานความต้องการของลูกค้าทั้ง 2 กลุ่มนี้

โดยในส่วนของผู้เช่าพื้นที่บริษัทฯ ได้พยายามที่จะปรับรูปแบบการให้บริการให้เป็นแบบ One Stop
Service กล่าวคือ ติดต่อจุดให้บริการที่เดียวสามารถติดต่องานได้ทุกฝ่าย
สำหรับผู้เข้ามาใช้บริการและซื้อสินค้าภายในศูนย์ฯ บริษัทฯ
ได้มีโครงการปรับปรุงและเพิ่มเติมสิ่งอำนวยความสะดวกต่างๆ (Facilities)
เพื่อให้เกิดความสะดวกสบายมากยิ่งขึ้น

จากบริการที่บริษัทฯ พยายามที่จะปรับปรุงให้ดีขึ้นดังที่กล่าวมาข้างต้น
รวมทั้งทำเลที่ตั้งที่อยู่ในจุดที่เหมาะสม จึงทำให้มีลูกค้าเข้ามาติดต่อเช่าพื้นที่อยู่ตลอดเวลา
และลูกค้าส่วนมากจะไม่มีปัญหาทางด้านการชำระเงิน บริษัทฯ แบ่งกลุ่มลูกค้าหลัก (ผู้เช่าพื้นที่)
ออกเป็น 2 ประเภท คือ

1. ผู้เช่ารายใหญ่ ได้แก่

- บริษัทเงินทุน ธนชาติ จำกัด (มหาชน) เช่าพื้นที่รวม 17,665.33 ตารางเมตร คิดเป็นร้อยละ
12.67 ของพื้นที่ให้เช่าทั้งหมด

- บริษัท กรุงเทพ - โตคิว สรรพสินค้า จำกัด เช่าพื้นที่รวม 12,000.00 ตารางเมตร
คิดเป็นร้อยละ 8.61 ของพื้นที่ให้เช่าทั้งหมด

- บริษัท เอส เอฟ ซีเนม่า ซิตี้ จำกัด เช่าพื้นที่รวม 11,162.37 ตารางเมตร คิดเป็นร้อยละ
8.01 ของพื้นที่ให้เช่าทั้งหมด

- บริษัท เอส. ซี.พี. แมเนจเมนท์ จำกัด เช่าพื้นที่รวม 8,370.28 ตารางเมตร คิดเป็นร้อยละ
6.00 ของพื้นที่ให้เช่าทั้งหมด

2. ผู้เช่ารายย่อยเป็นร้านจำหน่ายสินค้าอุปโภค - บริโภค ทั่วไป

2.2 ผลกระทบของลูกค้ารายใหญ่ต่อบริษัท

ลูกค้ารายใหญ่ที่เข้ามาเช่าพื้นที่ จะแบ่งวิธีการดำเนินธุรกิจออกเป็น 2 ประเภท คือ
ลูกค้าที่เช่าพื้นที่และประกอบธุรกิจเอง กับ
ลูกค้าที่เช่าพื้นที่ประกอบธุรกิจเองบางส่วนและให้ผู้ประกอบการรายย่อยเช่าช่วงต่อบางส่วน
สำหรับผลกระทบที่จะเกิดขึ้นมีดังนี้

1.ลูกค้าผู้เช่าพื้นที่แล้วประกอบธุรกิจเอง ได้แก่ ผู้เช่าประกอบการธุรกิจห้างสรรพสินค้า
เมื่อเลิกสัญญาหรือสัญญาเช่าหมดอายุลง
ก็จะมีห้างสรรพสินค้าอื่นที่มีชื่อเสียงพร้อมที่จะเข้ามาเช่าพื้นที่และดำเนินการต่อทันที
กรณีนี้จึงไม่ส่งผลกระทบใดๆ ต่อบริษัทฯ

2.ลูกค้าผู้เช่าพื้นที่ประกอบธุรกิจเองบางส่วนและให้ผู้ประกอบการรายย่อยเช่าช่วงต่อบางส่วน
ในกรณีหากผู้เช่าเลิกสัญญาหรือสัญญาเช่าหมดอายุลง บริษัทฯ
สามารถที่จะทำสัญญาโดยตรงกับผู้เช่าช่วงได้ทันที หรือหาผู้เช่ารายอื่นมาเช่าแทนได้
(เนื่องจากปัจจุบันมีผู้สนใจเช่าพื้นที่ได้แสดงความจำนงค์ในการเช่าพื้นที่ไว้จำนวนมากพอสมควร)
กรณีจะส่งผลกระทบกับบริษัทฯ จึงมีน้อยมากเช่นกัน

2.3 บริษัทไม่มีผู้เช่าที่มีสัดส่วนเกินกว่า 30%
ของรายได้รวมตามงบการเงินรวมซึ่งมีบทบาทสำคัญต่อการอยู่รอดของบริษัทแต่อย่างใด

2.4 บริษัทไม่มีผู้เช่าที่มีสัดส่วนเกินกว่า 50%
ของรายได้รวมตามงบการเงินรวมอย่างสม่ำเสมอในช่วงที่ผ่านมา

3.กลุ่มลูกค้าเป้าหมาย

กลุ่มลูกค้าเป้าหมายของธุรกิจศูนย์การค้า แบ่งออกได้ดังนี้

3.1.กลุ่มลูกค้าเป้าหมายหลัก ได้แก่ ผู้เช่าพื้นที่ซึ่งเป็นผู้ประกอบการที่มีคุณภาพ
และมีประสบการณ์ในสายธุรกิจนั้นๆ รวมทั้งมีฐานะทางการเงินที่มั่นคง

3.2 .กลุ่มลูกค้าเป้าหมายรอง ได้แก่ ผู้มาใช้บริการจับจ่ายใช้สอยในศูนย์การค้า ซึ่ง เอ็ม บี เค
เซ็นเตอร์ เป็นศูนย์การค้าครบวงจร มีสินค้าหลากหลาย
จึงทำให้กลุ่มลูกค้าเป้าหมายรองมีฐานที่กว้างครอบคลุมกลุ่มคนหลายกลุ่ม อาทิเช่นนักเรียน นักศึกษา
คนทำงาน นักท่องเที่ยว เป็นต้น

4.การจำหน่ายและช่องทางการจำหน่าย

4.1 จุดขาย

4.1.1. เอ็ม บี เค เซ็นเตอร์ ตั้งอยู่ในทำเลที่มีศักยภาพสูง
การคมนาคมสะดวกสบายเอื้ออำนวยต่อการสัญจรของลูกค้า

4.1.2. เป็นศูนย์การค้าครบวงจร ( One Stop Shopping)
เป็นแหล่งรวมสินค้ามากมายหลายหลากสำหรับทุกเพศทุกวัย ราคาสินค้าสามารถต่อรองได้

4.1.3. เป็นศูนย์ฯ ความบันเทิงเต็มพื้นที่ ชั้น 7 ภายใต้ Concept " One Floor
Entertainment " 4.1.4. เป็นแหล่งรวมและขายโทรศัพท์มือถือที่ใหญ่ที่สุดในประเทศไทย
4.1.5. มีโรงแรมชั้นระดับ 4 ดาวและอาคารสำนักงานอยู่เชื่อมต่อกับตัวศูนย์การค้า

4.2 ในส่วนของศูนย์การค้าเอ็มบีเคเซ็นเตอร์ ปัจจุบันพื้นที่เช่ามีผู้เช่า 100%
และมีพื้นที่บางส่วนหมดสัญญาลง ซึ่งผู้เช่าเดิมส่วนใหญ่ประสงค์จะต่อสัญญา
แต่สำหรับผู้เช่าบางส่วนที่ไม่ประสงค์จะต่อสัญญา ทาง MBK-PD
ได้คัดเลือกลูกค้าจากรายชื่อลูกค้าที่แสดงความจำนงไว้ เพื่อทำสัญญาเช่าพื้นที่แทนพื้นที่เช่าในส่วน
เอ็ม บี เค ทาวเวอร์นั้น MBK-PD ให้บมจ.เงินทุนธนชาติ เช่าระยะยาว (สัญญาหมดอายุปี 2555)

  (ข) สภาพการแข่งขันภายในอุตสาหกรรม

1.สภาพการแข่งขัน

ธุรกิจศูนย์การค้านั้น
จัดว่าเป็นธุรกิจภาคอุตสาหกรรมค้าปลีกอย่างหนึ่งซึ่งสภาพการแข่งขันภายในอุตสาหกรรมภาคอุตสาหกรรมค้าปลีกนั้นเป็นสาขาที่มีความสำคัญต่อระบบเศรษฐกิจ
โดยมีสัดส่วนประมาณร้อยละ 16 ของผลิตภัณฑ์มวลรวมในประเทศ
ทั้งนี้นโยบายการเปิดเสรีทางการค้าและการลงทุนเป็นปัจจัยให้ผู้ค้าปลีกรายใหญ่ระดับโลก
ขยายเครือข่ายมาลงทุนในประเทศไทยเพิ่มขึ้น
ส่งผลให้ผู้ประกอบการท้องถิ่นในประเทศไทยต้องเผชิญกับภาวการณ์แข่งขันที่รุนแรง
โดยเฉพาะดิสเคาท์สโตร์ซึ่งก็เป็นธุรกิจภาคอุตสาหกรรมค้าปลีกอีกประเภทได้พยายามยึดครองตลาด
ด้วยการขยายสาขา ใช้กลยุทธ์ด้านราคา
ปรับรูปแบบให้ใช้พื้นที่น้อยลงและเน้นขายสินค้าอุปโภคบริโภค
อย่างไรก็ตามผลกระทบที่เกิดขึ้นมิได้กระทบต่อธุรกิจศูนย์การค้าแต่อย่างใด โดยเฉพาะ Shopping
Center อย่างศูนย์การค้าเอ็ม บี เค เซ็นเตอร์ ที่กลุ่มลูกค้าส่วนใหญ่ต้องการจับจ่าย
สินค้าประเภทโทรศัพท์มือถือ เสื้อผ้าเครื่องแต่งกายแฟชั่น ใช้บริการร้านอาหารชั้นนำและด้านบันเทิง
ซึ่งสิ่งทั้งหลายเหล่านั้น เป็นสินค้าคนละประเภทกับดิสเคาท์สโตร์

  2.จำนวนคู่แข่งโดยประมาณและขนาดของบริษัทเมื่อเปรียบเทียบกับคู่แข่ง

คู่แข่งขันกับศูนย์การค้าเอ็ม บี เค เซ็นเตอร์อันได้แก่ศูนย์การค้าที่อยู่ในละแวกเดียวกันกับศูนย์ฯ
อาทิเช่น SIAM CENTER & DISCOVERY และ SIAM SQUARE
นั้นโดยส่วนใหญ่แล้วผู้เข้าใช้บริการของศูนย์การค้าเอ็ม บี เค เซ็นเตอร์
ส่วนใหญ่แล้วจะจับจ่ายสินค้าที่ SIAM CENTER & DISCOVERY และ SIAM SQUARE ไปพร้อมๆ กัน
เนื่องจากเป็นศูนย์รวมแหล่งจับจ่ายสินค้าใจกลางเมืองที่มีเอกลักษณ์ความทันสมัย
ดึงดูดให้นักจับจ่ายสินค้าทั้งชาวไทยและชาวต่างประเทศเข้าใช้บริการได้อย่างต่อเนื่อง
จึงนับว่าศูนย์การค้าที่ตั้งอยู่ในย่านนี้ล้วนเป็นพันธมิตรทางธุรกิจ ที่เกื้อกูลซึ่งกันและกัน

  3.สถานภาพและศักยภาพในการแข่งขันของบริษัทฯ

ศูนย์การค้าเอ็ม บี เค เซ็นเตอร์ เป็นศูนย์การค้าใจกลางเมือง ที่เปรียบเสมือน LANDMARK
ของแหล่งจับจ่ายสินค้ากลางกรุงเทพฯ และในปีที่ผ่านมามีผู้เข้าใช้บริการภายในศูนย์ถึง 38.45
ล้านคน สูงขึ้น 16.28% และ ศูนย์การค้าเอ็ม บี เค เซ็นเตอร์
ยังเป็นศูนย์การค้าที่มีผู้ประกอบการต้องการเช่าพื้นที่เป็นอันดับแรกของพื้นที่ค้าปลีกใจกลางเมือง
อีกทั้งศูนย์ฯ ได้มีการพัฒนากลยุทธ์ ปรับปรุงพื้นที่
และให้ความสำคัญกับสิ่งอำนวยความสะดวกแก่กลุ่มผู้เช่าพื้นที่ และผู้เข้าใช้บริการอย่างต่อเนื่อง

  4. แนวโน้มภาวะอุตสาหกรรมและสภาพการแข่งขันในอนาคต

อุตสาหกรรมค้าปลีก ภาคธุรกิจให้เช่าพื้นที่ ในปี 2545
ประมาณการความต้องการพื้นที่ค้าปลีกใจกลางเมืองเพิ่มขึ้นประมาณ 10 ถึง 15%
ขณะที่ไตรมาสแรกของปี 2545 ปริมาณพื้นที่ว่างมีเพียง 1.7% เท่านั้น
ดังจะเห็นได้ว่าความต้องการพื้นที่ค้าปลีกใจกลางเมืองมีสูงกว่าปริมาณพื้นที่ว่างในขณะนี้
และภายในเวลาอันใกล้ยังไม่มีศูนย์การค้าใจกลางเมืองเปิดให้บริการเพิ่มขึ้น
จึงทำให้แนวโน้มการแข่งขันของศูนย์การค้าใจกลางเมืองไม่รุนแรงเหมือนในพื้นที่อื่นๆ[1]

5. ส่วนแบ่งการตลาด

ในช่วงปีที่ผ่านมาปริมาณพื้นที่ค้าปลีกในกรุงเทพฯเพิ่มขึ้นจากเดิมในปี 2544 มีพื้นที่ 3.72
ล้านตารางเมตร เพิ่มขึ้นเป็น 3.76 ล้านตารางเมตร
ทำให้สัดส่วนการถือครองส่วนแบ่งการตลาดจากพื้นที่ค้าปลีกของ ศูนย์การค้าเอ็ม บี เค
เซ็นเตอร์ลดลงเล็กน้อย

(3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

(2) ผลกระทบต่อสิ่งแวดล้อม

ผลกระทบต่อสิ่งแวดล้อมอันเกิดจากการดำเนินธุรกิจในอาคารศูนย์การค้าเอ็ม บี เค เซ็นเตอร์

มีดังนี้

1) มลพิษที่เกิดจากอาคารศูนย์การค้าเอ็ม บี เค เซ็นเตอร์ และมีผลกระทบต่อสิ่งแวดล้อมได้แก่

1.น้ำทิ้งจากอาคาร(MBK CENTER,MBK TOWER,PATHUMWAN PRINCESS HOTEL

2.กากของเสียที่เกิดจากระบบบำบัดน้ำเสีย

3.คุณภาพอากาศเนื่องจากนำน้ำ RECYCLE มาใช้ในระบบ COOLING TOWER

2) หน่วยงานราชการที่ควบคุมและดำเนินการเกี่ยวกับผลกระทบต่อสิ่งแวดล้อม

1.กรมควบคุมมลพิษ กระทรวงวิทยาศาสตร์

2.กรมอนามัย กระทรวงสาธารณสุข

3) การดำเนินการเพื่อลดผลกระทบเกี่ยวกับสิ่งแวดล้อม

1.การบำบัดน้ำทิ้งจากอาคาร

ศูนย์การค้าเอ็ม บี เค เซ็นเตอร์ มีระบบบำบัดน้ำเสียแบบ DEEP
SHAFT(เป็นระบบบำบัดน้ำเสียแบบ AS ชนิดหนึ่ง) เริ่มดำเนินการตั้งแต่ปี 2539 เป็นต้นมา
ซึ่งบำบัดน้ำเสียที่เกิดจากกิจกรรมต่างๆ ในอาคารทั้งหมด ได้แก่ MBK CENTER ,PATHUMWAN
PRINCESS HOTEL,MBK TOWER ,TOKYU ในการดำเนินงานควบคุมดูแลระบบบำบัดน้ำเสีย
มีการจดบันทึก และรายงานผลการปฏิบัติอย่างต่อเนื่อง
และมีการเก็บตัวอย่างน้ำส่งห้องปฏิบัติการเป็นประจำทุกเดือน เพื่อตรวจสอบคุณภาพน้ำ
ซึ่งสามารถบำบัดน้ำได้ตามมาตรฐานควบคุมคุณภาพน้ำทิ้งจากอาคาร

2.กากของเสียที่เกิดจากระบบบำบัดน้ำเสีย

ส่วนกากของเสียที่เกิดขึ้นจากการบำบัดน้ำเสีย จะมีการจัดเก็บใส่ภาชนะบรรจุ
และจ้างผู้รับเหมาให้ดำเนินการขนย้ายเพื่อนำไปทิ้งให้ถูกสุขลักษณะ

3.คุณภาพอากาศเนื่องจากนำน้ำ RECYCLE มาใช้ในระบบ COOLING TOWER

น้ำ RECYCLE ก่อนสูบจ่ายไปใช้ในระบบ CLEANING, FLUSHING และ COOLING TOWER
ได้ผ่านขั้นตอนการกรองเอาสารแขวนลอยออกหลายขั้นตอน และเติมคลอรีนเพื่อฆ่าเชื้อโรค
โดยเฉพาะส่วนที่นำไปใช้ในระบบ COOLING TOWER อาจมีการฟุ้งกระจายในอากาศ
เพื่อให้มั่นใจว่าน้ำ RECYCLE สามารถใช้ได้อย่างปลอดภัย

4) รายจ่ายการลงทุนในการควบคุมสิ่งแวดล้อม ในระยะ 3 ปีที่ผ่านมา
หรือคาดว่าจะมีการลงทุนในอนาคต

4.1 รายจ่ายการลงทุนในการควบคุมสิ่งแวดล้อม ในระยะ 3 ปีที่ผ่านมา มีค่าใช้จ่ายในการ
OPERATE และ MAINTENANCE เป็นเงิน 8,698,557 บาท

4.2 รายจ่ายการลงทุนในการควบคุมสิ่งแวดล้อมที่คาดว่าจะมีในอนาคต มูลค่าประมาณ 10
ล้านบาท(ขยายบ่อพักน้ำเสีย และปรับปรุงประสิทธิภาพของเครื่องจักร)

5) ผลการปฏิบัติงาน 3 ปี ที่ผ่านมา ตั้งแต่ปี 2543-ปัจจุบัน

บริษัทฯ สามารถบำบัดน้ำเสียได้คุณภาพตามมาตรฐานอาคารประเภท ก (8
PARAMETER)เนื่องจากอาจมีบางช่วงที่ผลวิเคราะห์ บางพารามิเตอร์สูงกว่ามาตรฐานเล็กน้อย
หากมีการปิดระบบบางส่วนเพื่อซ่อมบำรุงอุปกรณ์

6) ข้อพิพาทเกี่ยวกับสิ่งแวดล้อม

-ไม่มี-

(4) งานที่ยังไม่ส่งมอบ

-ไม่มี-

2) ธุรกิจโรงแรม

ธุรกิจโรงแรมสำหรับรอบปี 2544/2545
จะกล่าวถึงเฉพาะในส่วนของโรงแรมปทุมวันปริ๊นเซสซึ่งเป็นโรงแรมที่ดำเนินธุรกิจโดย MBK-PD
ดังนี้

(1) ลักษณะผลิตภัณฑ์หรือบริการ

ธุรกิจหลักของโรงแรมปทุมวันปริ๊นเซส คือ การให้บริการด้านห้องพัก อาหารและเครื่องดื่ม
ห้องสัมมนา ห้องจัดเลี้ยง ศูนย์ออกกำลังกาย ศูนย์สุขภาพ เฮลท์สปา ซึ่งมีรายละเอียดดังนี้

1.  ห้องพัก มีจำนวน 462 ห้อง ประกอบด้วยห้องแบบธรรมดา 402 ห้อง และแบบเอ็กเซ็คคูทีฟ
    สวีท 60 ห้อง และยังมี เอ็กเซ็คคูทีฟ เลาน์จ บิซิเนสเซ็นเตอร์ และให้บริการอินเตอร์เน็ท

2.  ห้องอาหาร ประกอบด้วย ล็อบบี้บิสโตร ซึ่งเป็นห้องอาหารหลัก เปิดบริการ 24 ชั่วโมง
    นอกจากนี้ ยังมีห้องอาหารเกาหลี “คองจู” และห้องอาหารญี่ปุ่น “นาเบ - ญ่า” ซึ่งมีชื่อเสียง
    ห้องอาหารเดอะลูป ซึ่งอยู่ริมสระว่ายน้ำ และล๊อบบี้บาร์

3.  ห้องสัมมนาและจัดเลี้ยง ประกอบด้วยห้อง บอลรูม สำหรับจัดงานได้ถึง 300 คน
    และห้องสัมมนา 2 ห้อง แต่ละห้องสามารถรับคนได้ 100 คน และห้องประชุมย่อยอีก 2 ห้อง
    และที่ซัลซ่าคลับ ซึ่งปิดบริการชั่วคราว
    แต่ยังสามารถใช้เป็นห้องจัดเลี้ยงสำหรับลูกค้าที่ต้องการความเป็นส่วนตัวได้อีกด้วย

4.  ศูนย์ออกกำลังกาย “ดิโอลิมปิคคลับ” ปัจจุบันมีจำนวนสมาชิกกว่าหนึ่งพันสี่ร้อยคน
    ประกอบด้วยห้องออกกำลังกายขนาดใหญ่ มีอุปกรณ์เครื่องมือที่ทันสมัย ห้องอบซาวน่า/สตีม
    สระว่ายน้ำ ซึ่งมีสระจาคุสซี่น้ำวนอีก 2 สระ เป็นระบบน้ำร้อน/เย็น คอร์ทเทนนิสหญ้าเทียม 2
    คอร์ท คอร์ทสควอช 2 คอร์ท ห้องอาโรบิคขนาดใหญ่ ลู่วิ่ง และกิจกรรม กีฬาอเนกประสงค์อื่น
    ๆ สำหรับสมาชิก

5.  ธารธาราสปา ซึ่งได้เริ่มเปิดดำเนินการเมื่อกลางปี 2545 โดยทำธุรกิจศูนย์สุขภาพ เฮล์ทสปา
    อย่างเต็มรูปแบบ และมีแพทย์ประจำ

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.กลยุทธ์การแข่งขัน

โรงแรมปทุมวันปริ๊นเซสยังคงมุ่งเน้นในเรื่องของราคาอันสมเหตุสมผลต่อต้นทุนและปริมาณความพึงพอใจของลูกค้า
โดยโรงแรมจะยังคงไม่มีการเสนอขาย “ตัดราคา” จากคู่แข่งโดยรวม
แต่หากจะมุ่งเน้นให้เห็นถึงความสะดวกสบายจากการเข้าพัก
และความคาดหวังเป็นการเปรียบเทียบกับราคาที่สมเหตุสมผล เป็นหลัก
นอกจากนี้โรงแรมยังมีนโยบายมอบสิ่งกำนัลหรือ
โบนัสให้แก่ลูกค้าที่ให้การสนับสนุนอย่างประจำและต่อเนื่องเรื่อยมาด้วยเช่นกัน

2.ลักษณะลูกค้าและกลุ่มเป้าหมาย

โรงแรมจะยังคงมุ่งเน้นกลุ่มลูกค้าที่ยังคงมีศักยภาพในการซื้อสูง และกลุ่มลูกค้าที่มีเป้าหมายอัน
“ชัดเจน” สำหรับการเข้าพักโรงแรมในกรุงเทพฯ อันได้แก่การช้อปปิ้ง บันเทิง โภชนาการ
ติดต่อธุรกิจและการประชุมสัมมนา ซึ่งจากสิ่งเหล่านี้จะทำให้โรงแรมสามารถเอื้ออำนวยความสะดวก
ในกรุงเทพฯเท่านั้น

กลุ่มลูกค้าหลัก ได้แก่ลูกค้าจากประเทศสิงคโปร์ ออสเตรเลีย ฮ่องกง ญี่ปุ่น สหรัฐอเมริกา
และอังกฤษ เนื่องจากยังคงเป็นกลุ่มประเทศซึ่งยังคงมีศักยภาพทางการเงินและเศรษฐกิจสูง

กลุ่มลูกค้ารอง ได้แก่กลุ่มลูกค้าที่มีการพักในกรุงเทพฯเป็นการระหว่างทางหรือเชื่อมต่อสายการบิน
และหมายรวมถึงกลุ่มลูกค้าที่มีฤดูกาลท่องเที่ยวในบางช่วงของปีอันได้แก่กลุ่มประเทศยุโรป
สแกนดิเนเวีย นิวซีแลนด์ และกลุ่มประเทศในตะวันออกกลาง

3. การจำหน่ายและช่องทางการจำหน่าย

  โรงแรมปทุมวันปริ๊นเซสได้กำหนดช่องทางและวิธีการจำหน่ายดังนี้

-   การเสนอขาย โดยตรงกับบริษัทประกอบธุรกิจ และห้างร้าน

-   การเสนอขาย ผ่านบริษัททัวร์ ตามภูมิภาคต่างๆ ทั่วโลกทั้งในและต่างประเทศ

-   การเสนอขายผ่านสื่ออิเล็คโทรนิค หรือ อี-เมล

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขาย โดยแผ่นปลิวสำหรับเทศกาลพิเศษในแต่ละช่วงของปี เช่นเทศกาลรับปริญญา
    เทศกาลฤดูร้อน

-   การเสนอขาย โดยตรงกับส่วนราชการ กระทรวง ทบวง กรม สำหรับการจัดอบรม
    และประชุมสัมมนาการเสนอขายผ่านคนกลาง โดยมีผลตอบแทน(คอมมิชชั่น)
    เช่นสมาคมโรงแรมไทย สมาคมธุรกิจการท่องเที่ยว ตลอดจนเจ้าของสื่ออินเตอร์เน็ตโดยทั่วไป

ห้องพัก โรงแรมโรงแรมปทุมวันปริ๊นเซสมุ่งเน้นไปยังกลุ่มลูกค้าที่มีศักยภาพในการซื้อที่สูงขึ้น อันได้แก่
กลุ่มธุรกิจ กลุ่มประชุมสัมมนา(เน้นจากต่างประเทศโดยตรง)
กลุ่มลูกค้าที่ได้รับการเดินทางเป็นรางวัล(อินเซ็นทีฟ) กลุ่มการจัดประชุมจากองค์การนานาชาติ
กลุ่มการจัดการประชุมการกีฬานานาชาติ กลุ่มการจัดนิทรรศการ ทั้งในประเทศและต่างประเทศ
โดยความมุ่งหวังในรายได้รวม ทั้งอัตราห้องพักที่สูงขึ้นและการใช้บริการจัดเลี้ยงอาหาร
ประชุมและสัมมนาตามลำดับ
ในขณะเดียวกันก็มีความมุ่งหวังในการขยายตลาดและความต้องการไปยังกลุ่มภูมิภาคยุโรป ญี่ปุ่น
และทวีปอเมริกาด้วยเช่นกันด้านตลาดของกลุ่มนักท่องเที่ยวทั่วไป
โรงแรมมีความคาดหวังเจาะกลุ่มนักท่องเที่ยวหลักของโรงแรม โดยจะมุ่งเน้นในระดับกลางขึ้นไป
ซึ่งยังคงมีศักยภาพในการซื้อค่อนข้างสูง

** โรงแรมปทุมวันปริ๊นเซสได้มีโครงการปรับแผนการตลาดของปี 2544 และ 2545
ให้สอดคล้องกับแผนงานหลักของการท่องเที่ยวแห่งประเทศไทย ในการชักจูงให้มีการจัดประชุม
สัมมนา และนิทรรศการ ในประเทศไทยให้มากยิ่งขึ้น

ห้องอาหาร
โรงแรมโรงแรมปทุมวันปริ๊นเซสได้จัดให้มีการตรวจสอบคุณภาพและรสชาดของอาหารอย่างสม่ำเสมอ
การเพิ่มความแปลกใหม่ในแต่ละชนิดของอาหาร การจัดเทศกาลอาหาร ประจำฤดูกาล
การจัดเทศการอาหารภูมิภาคและเทศกาลอาหารนานาชาติ
เพื่อเป็นการดึงดูดและสร้างความแปลกใหม่ให้กับผู้ใช้บริการโดยทั่วไปซึ่งเมื่อปลายปี 2544
โรงแรมได้ปรับปรุงห้องอาหารบริเวณสระน้ำ
ให้มีพื้นที่และขนาดเพิ่มขึ้นทั้งนี้เพื่อเป็นการตอบรับและสนองตอบความต้องการของลูกค้าโดยทั่วไป

(2) สภาพการแข่งขันภายในอุตสาหกรรม

1.สภาพการแข่งขัน

ปัจจุบันธุรกิจโรงแรมมีการแข่งขันค่อนข้างสูง จึงทำให้มีการแย่งลูกค้ากันค่อนข้างมาก
โรงแรมที่เคยมีลูกค้าเป็นนักธุรกิจเป็นกลุ่มหลักก็อาจหันมาจับตลาดนักท่องเที่ยวเพิ่มขึ้น
เนื่องจากภาวะเศรษฐกิจที่ชลอตัวลง ทำให้จำนวนนักธุรกิจที่เดินทางเข้ามากรุงเทพฯ น้อยลง
จึงต้องไปแย่งส่วนแบ่งตลาดจากโรงแรมที่มีกลุ่มนักท่องเที่ยวเป็นลูกค้าหลักหรืออาจเป็นในทางกลับกัน
โรงแรมที่มีกลุ่มลูกค้าหลักเป็นนักท่องเที่ยวซึ่งมีอัตราค่าห้องที่ถูกกว่าตลาดนักธุรกิจ
ก็อาจหันมาจับกลุ่มลูกค้านักธุรกิจ
และอาจมีการตัดราคาค่าห้องพักเพื่อเป็นแรงจูงใจดึงลูกค้ากลุ่มนี้เข้ามาพักในโรงแรมของตน
อย่างไรก็ตาม โรงแรมปทุมวันปริ๊นเซส ไม่ได้รับผลกระทบจากการแข่งขันดังกล่าวมากนัก
เนื่องจากทำเลที่ตั้ง คุณภาพและราคาของโรงแรมฯ เป็นที่ดึงดูดของนักท่องเที่ยวซึ่งเป็นตลาดหลัก
และยังได้ตลาดกลุ่มนักธุรกิจเข้ามาพักอีกด้วยราคาค่าห้องพักและอัตราการเข้าพักจึงไม่เคยลดต่ำลงแต่กลับสูงขึ้นทุก
ๆ ปี

  2.จำนวนคู่แข่งโดยประมาณและขนาดของบริษัทเมื่อเปรียบเทียบกับคู่แข่ง

พิจารณาจากความใกล้เคียงของตลาด ขนาดห้องพัก สิ่งอำนวยความสะดวก ความต้องการจากตลาด
และกลุ่มลูกค้าหลัก
สามารถที่จะเปรียบเทียบการแข่งขันได้จากโรงแรมในละแวกเดียวกันและอยู่ในระดับสี่ดาวด้วยกันโรงแรมปทุมวันปริ๊นเซสได้ประสบความสำเร็จในด้านอัตราการเข้าพักและราคาห้องพัก
ซึ่งอยู่ในระดับต้นๆ เมื่อเปรียบเทียบกับคู่แข่งขัน

  3. สถานภาพและศักยภาพในการแข่งขันของบริษัทฯ

คาดว่ายังอยู่ในระดับดี เนื่องจากสถิติที่ผ่านมาและการสำรองห้องพักในอนาคต
ยังปรากฏความสม่ำเสมอของผู้ใช้บริการและเป็นตัวเลขที่แน่ชัดจากกลุ่มเป้าหมายหลักของโรงแรม
ขณะเดียวกันในช่วงต่อสัญญาการขายผ่านบริษัทท่องเที่ยวก็ได้รับการยินยอมให้ปรับราคาขายขึ้น
ในทุกภูมิภาคของโลกอันสามารถที่จะสะท้อนให้เห็นความต้องการในอนาคตที่ดีเพิ่มขึ้นด้วยเช่นกัน

4.แนวโน้มภาวะอุตสาหกรรมและสภาพการแข่งขันในอนาคต

เนื่องจากลูกค้าและผู้ใช้บริการส่วนใหญ่ของโรงแรมปทุมวันปริ๊นเซสมุ่งเน้น
ไปยังชาวต่างประเทศเป็นหลัก ดังนั้นปัญหาที่อาจจะส่งผลกระทบต่ออุตสาหกรรมส่วนใหญ่
น่าจะมาจากปัจจัยผลกระทบจากภายนอกเป็นหลักอันได้แก่

-   ปัญหาเศรษฐกิจโดยรวมของโลก นักท่องเที่ยวมีการเปลี่ยนพฤติกรรมการเข้าพัก
    และไม่เดินทางมายังประเทศไทย และกรุงเทพฯ

-   ปัญหาเศรษฐกิจภายในประเทศ ทำให้ภาวะการลงทุนและการประกอบธุรกิจลดลง
    จำนวนนักธุรกิจที่จะเดินทางเข้าพักลดลง

-   เนื่องจากเป็นโรงแรมใน “กรุงเทพ” และจุดขายหลักคืออำนวยความสะดวกสบายในกรุงเทพฯ
    ดังนั้นปัจจัยที่ส่งผลกระทบโดยตรงกับการเข้าพัก ของโรงแรมได้แก่ปัญหาสิ่งแวดล้อม
    และการจราจร ปัญหามลภาวะ ปัญหาการแพร่ระบาดของยาเสพติดของกลุ่มวัยรุ่นในกรุงเทพฯ
    ตลอดจนปัญหาผู้ขายสินค้าเอาเปรียบผู้ซื้ออันส่งผลต่อจุดขายของโรงแรมโดยตรง

(3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

(ข) ผลกระทบต่อสิ่งแวดล้อม

มีการดำเนินการเรื่องผลกระทบต่อสิ่งแวดล้อมเป็นอย่างเดียวกันกับธุรกิจศูนย์การค้าเนื่องจากโรงแรมปทุมวันปริ๊นเซสอยู่ในอาคารเดียวกันกับศูนย์การค้าเอ็ม
บี เค เซ็นเตอร์

(4) งานที่ยังไม่ส่งมอบ

-ไม่มี-

3.ธุรกิจการผลิตและจำหน่ายข้าวสาร

ธุรกิจการผลิตและจำหน่ายข้าวสารซึ่งดำเนินธุรกิจโดยบริษัทย่อยของ MBK-PD คือบมจ.ปทุมไรซมิล แอนด์ แกรนารี(PRG)

(1) ลักษณะผลิตภัณฑ์หรือบริการ

ผลิตภัณฑ์หลักของ PRG ข้าวสารบรรจุถุงพลาสติก 5 กิโลกรัม และ 2 กิโลกรัม ตรา “มาบุญครอง”
ซึ่งมียอดขายประมาณร้อยละ 65 ของรายได้ทั้งหมด ซึ่งประกอบไปด้วยข้าวรวงแก้ว(ข้าวสาร 10%)
ข้าวหอมมะลิ(เกรด 100% ชั้น 2) ข้าวหอมมะลิทอง (เกรด 100%ชั้น 1) ข้าวหอมทิพย์
(ข้าวผสมมะลิและข้าวขาวเกรด 10%) ข้าวรวงทิพย์(ข้าวขาว 15%)
ข้าวกล้องหอมนพคุณ(ข้าวกล้องหอมมะลิ 100%) และข้าวสารบรรจุถุงพลาสติกขนาด 2 กิโลกรัม
ตรา “จัสมินโกลด์”(ข้าวหอมมะลิเกรด 100%ชั้น 1)

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.กลยุทธ์การแข่งขัน

1.1 กลยุทธ์ทางการตลาด

PRG มีโรงสีขนาดใหญ่มีกำลังการผลิตประมาณวันละ 1,000 ตัน
มีขบวนการผลิตที่ครบวงจรโดยใช้เครื่องจักรที่ทันสมัย
มีการตรวจสอบคุณภาพผลิตภัณฑ์อย่างมีประสิทธิภาพและต่อเนื่อง นอกจาก PRG
จะได้ผลิตภัณฑ์หลักคือข้าวสารแล้วยังมีผลิตภัณฑ์พลอยได้จากขบวนการผลิตด้วย เป็นผลทำให้ PRG
มีอัตราส่วนของต้นทุนการผลิตต่อรายได้ต่ำเมื่อเปรียบเทียบกับบริษัทอื่นที่ดำเนินธุรกิจเดียวกัน
สำหรับตลาดภายในประเทศอาจกล่าวได้ว่า PRG
เป็นบริษัทแรกที่เริ่มนำการตลาดเข้ามาใช้เพื่อวัตถุประสงค์ทางการค้าเป็นรายแรก
โดยเริ่มผลิตข้าวสารบรรจุถุงพลาสติกภายใต้เครื่องหมายการค้า “ข้าวมาบุญครอง”
ซึ่งถือเป็นผู้นำในธุรกิจนี้ ส่วนตลาดส่งออกนั้น PRG ได้เริ่มมีการส่งออกมากขึ้น
เนื่องจากการส่งออกจะมีกำไรที่สูงกว่าขายในประเทศ แต่ PRG
จะยังรักษานโยบายเดิมคือไม่ประสงค์จะเสี่ยงกับการขึ้นลงของราคาข้าวเปลือก ดังนั้น PRG
จะทำสัญญาขายส่งออกต่อเมื่อมีปริมาณข้าวเปลือกในมือมากเพียงพอเท่านั้น ส่วนการส่งออกปลายข้าว
PRG ยังคงส่งปลายข้าว ผ่านผู้ส่งออกอยู่ แต่ในอนาคตอันใกล้ทางบริษัทฯ จะเริ่มส่งออกโดยตรง
โดยเน้นเฉพาะผู้ซื้อที่มีฐานะการเงินดี โดยมีธนาคารในประเทศรับรองการชำระเงิน
เพื่อลดการเสี่ยงจากการที่ไม่ได้รับชำระค่าสินค้า

หลักการที่ทำให้ผลิตภัณฑ์ข้าวถุงของ PRG สามารถรักษามาตรฐานคุณภาพสูงสุดได้ตลอดเวลา
อันเป็นจุดเด่นของบริษัท มีดังนี้

1.  สร้างภาพพจน์ของผลิตภัณฑ์ (Brand Image) ในแง่ของคุณภาพสูง สะอาด ถูกหลักอนามัย

2.  สร้างความเชื่อถือและไว้วางใจให้ผู้บริโภคมีต่อสินค้าของบริษัทในเรื่องของปริมาณและประเภทของข้าวสาร

3.  ติดตามความต้องการของผู้บริโภคอย่างใกล้ชิดเพื่อปรับปรุงผลิตภัณฑ์ให้มีคุณภาพ ขนาด
    และการบริการตรงตามรสนิยม และความต้องการของลูกค้าตลอดเวลา

4.  พยายามยึดพื้นที่ในร้านค้า ซูเปอร์มาร์เก็ต ห้างสรรพสินค้า
    เพื่อให้มีผลิตภัณฑ์ของบริษัทวางจำหน่ายมากกว่าผลิตภัณฑ์ของบริษัทอื่นๆ
    และเป็นจุดเด่นแก่ผู้บริโภค

  2.ลักษณะลูกค้าและกลุ่มลูกค้าเป้าหมาย

ส่วนใหญ่แล้วลูกค้าที่มีการติดต่อซื้อขายกับ PRG นั้นจะมีความสัมพันธ์ที่ดีกันมานาน
และลูกค้าที่จำหน่ายข้าวสารทั้งภายในและภายนอกประเทศก็มีความเชื่อมั่นในผลิตภัณฑ์ข้าวสารของบริษัทฯ
ทำให้เมื่อนำผลิตภัณฑ์ไปขายต่อผู้บริโภคก็ขายคล่องกว่าผลิตภัณฑ์จากบริษัทอื่น ๆ
และเมื่อถึงคราวที่ผู้บริโภคมีความนิยมต่อตัวผลิตภัณฑ์เปลี่ยนแปลงไป เช่น
มีความต้องการประเภทข้าวสารที่เปลี่ยนแปลงไปหรือลักษณะการบรรจุ
ลูกค้าก็จะนำข้อมูลเหล่านี้มาแจ้งกับบริษัทฯ เพื่อ PRG จะได้ตอบสนองความต้องการของผู้บริโภค
และ PRG ก็ได้มีการส่งเสริมการขายเป็นระยะ ๆ ให้แก่ลูกค้าตามสภาวะตลาดด้วย
ส่วนการให้เครดิตแก่ลูกค้านั้นบริษัทฯ ก็พยายามจะเสนอเงื่อนไขที่ดีที่สุดแล้วแต่ประเภทของร้านค้า

ในระยะ 3 ปีที่ผ่านมาและงวดล่าสุด มีการขายให้แก่ลูกค้ารายใหญ่ 10 รายแรก คิดเป็นร้อยละ 20
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3 ปี
ติดต่อกัน

4.การจำหน่ายและช่องทางการจำหน่าย

4.1 การจำหน่าย

ผลิตภัณฑ์ข้าวสาร

1.การจำหน่ายภายในประเทศ ข้าวสารบรรจุถุงพลาสติกหรือข้าวถุงภายใต้เครื่องหมายการค้า
“ข้าวมาบุญครอง” ได้ทำการจำหน่ายมากในเขตกรุงเทพฯ และปริมณฑล ประมาณ 94%
ของการจำหน่ายข้าวสารในประเทศทั้งหมด PRG ได้แบ่งตัวแทนการจำหน่ายเป็น 3 ประเภท คือ

1.  ร้านค้าขายส่ง PRGได้จำหน่ายให้กับร้านค้าขายส่งประมาณร้อยละ 75 ของยอดจำหน่าย
    ซึ่งแต่ละร้านค้าส่งจะมีลูกค้าหรือร้านค้าปลีกอีกประมาณ 50-100 ราย
    ร้านค้าส่งส่วนใหญ่จะเป็นร้านค้าที่มีความสัมพันธ์ทางด้านการค้ากับบริษัทฯ เป็นเวลายาวนาน
    แผนการในอนาคต PRG จะพยายามเพิ่มร้านค้าส่งให้มากยิ่งขึ้น
    เนื่องจากแต่ละร้านค้าส่งจะมีร้านค้าปลีกของตนเองเป็นการกระจายข้าวถุงของบริษัทฯ
    ไปยังผู้บริโภคได้อย่างทั่วถึงทุกพื้นที่

2.  ห้างสรรพสินค้า ปัจจุบันมีห้างสรรพสินค้าและสหกรณ์ต่าง ๆ ที่จำหน่ายข้าวถุงของบริษัทฯ
    คิดเป็นร้อยละ 15 ของยอดจำหน่ายทั้งหมด
    โดยปัจจุบันพฤติกรรมของผู้บริโภคเปลี่ยนเป็นใช้บริการห้างสรรพสินค้าและสหกรณ์มากยิ่งขึ้น
    บริษัทฯ มีแผนการขยายตลาดในด้านนี้มากยิ่งขึ้น
    โดยขยายตลาดไปยังห้างสรรพสินค้าตามเมืองใหญ่ทั่วประเทศ

3.  ร้านค้าปลีกทั่วไป PRG ได้จำหน่ายโดยตรงให้กับร้านค้าปลีกทั่วไป
    ยอดการจำหน่ายมีประมาณร้อยละ 10 ของยอดการจำหน่ายทั้งหมดของบริษัทฯ

2 การจำหน่ายเพื่อการส่งออก ปลายข้าวทั้งหมดของ PRG จะจำหน่ายโดยผ่าน Exporter
ซึ่งเป็นการสะดวกต่อ PRG ทั้งนี้เป็นเพราะ Exporter
เหล่านี้มีฐานลูกค้าต่างประเทศเป็นจำนวนมาก

3 สัดส่วนการจำหน่ายในประเทศต่อการส่งออกไปจำหน่ายต่างประเทศ

การจำหน่ายในประเทศ ในปี 2545 คิดเป็น 94% ของการจำหน่ายผลิตภัณฑ์ข้าวสารทั้งหมด
ส่วนการจำหน่ายไปต่างประเทศคิดเป็น 6%

ผลิตภัณฑ์พลอยได้ (By-Products)

1.ปลายข้าว PRG ได้ทำการจำหน่ายทั้งภายในและภายนอกประเทศ
ถ้าเป็นการจำหน่ายภายนอกประเทศก็จะผ่านตัวแทนจำหน่าย (Exporter) เป็นสำคัญ
แต่ถ้าเป็นการจำหน่ายภายในประเทศก็จะจำหน่ายโดยตรงให้กับอุตสาหกรรมอาหารคนและสัตว์
ซึ่งจะนำไปดัดแปลงเป็นอาหารสำเร็จรูปอีกทอดหนึ่ง เช่น บริษัท กรุงเทพโปรดิวส์ จำกัด บริษัท
แหลมทองเกษตรภัณฑ์ จำกัด บริษัท ป.เจริญภัณฑ์อาหารสัตว์ จำกัด บริษัท เบทาโกร จำกัด บริษัท
แหลมทองสหการ จำกัด และบริษัทในเครือลีพัฒนา
แต่ก็มีเกษตรกรผู้เลี้ยงสัตว์มาซื้อโดยตรงกับบริษัทฯ
บ้างเพื่อจะนำไปผสมอาหารสัตว์ในสูตรที่ตนต้องการ

2.น้ำมันรำดิบ PRG ได้ทำการจำหน่ายโดยตรงให้กับอุตสาหกรรมผลิตน้ำมันพืช เช่นบริษัท
น้ำมันพืชปทุม จำกัด บริษัท น้ำมันบริโภคไทย จำกัด บริษัท อุตสาหกรรมวิวัฒน์ จำกัด เป็นต้น

3.กากรำสกัด PRG ได้จำหน่ายโดยตรงให้กับอุตสาหกรรมผลิตอาหารสัตว์เช่นบริษัท
บางกอกโปรดิวส์ จำกัด, บริษัท ป.เจริญโภคภัณฑ์ จำกัด เป็นต้น

4.ขี้เถ้าแกลบ PRG ได้จำหน่ายโดยตรงไปต่างประเทศทั้งหมด

4.2 การตลาด

ทาง PRG ได้ปรับปรุงหน่วยขายให้ครอบคลุมช่องทางจัดจำหน่ายให้มากยิ่งขึ้น
โดยได้จัดให้มีหน่วยขายเฉพาะกลุ่มลูกค้าสถาบัน เช่น โรงงาน, โรงเรียน, โรงแรม,
และร้านอาหาร เป็นต้น หน่วยขายเฉพาะตลาดต่างจังหวัด
หน่วยขายเฉพาะร้านค้าส่งและร้านค้าปลีก หน่วยขายสำหรับตลาดต่างประเทศ
และหน่วยขายเฉพาะร้านซูเปอร์สโตร์ นอกจากนี้ทาง PRG ได้ว่าจ้างทีมที่ปรึกษาด้านการตลาด
เพื่อมาทำการตลาดให้PRG
โดยมีจุดมุ่งหมายที่จะส่งเสริมประชาสัมพันธ์ผลิตภัณฑ์ของบริษัทที่มีอยู่เดิมและคิดค้นปรับปรุงกลยุทธ์ในการทำตลาดสำหรับสินค้าใหม่ๆ
ของPRG

(2) สภาพการแข่งขันภายในอุตสาหกรรม

  1.สภาพการแข่งขัน

ต้นทุนการผลิต

PRG มีขบวนการผลิตที่ครบวงจร ไม่เหมือนโรงสีข้าวทั่วๆ
ไปที่จะทำเฉพาะในส่วนการสีข้าวเปลือกเป็นข้าวสารเท่านั้น ดังนั้นต้นทุนผลิตต่อรายได้รวมของ PRG
จึงต่ำซึ่งถือว่าเป็นข้อได้เปรียบของ PRG ต่อคู่แข่งรายอื่นๆ ของบริษัท

ณ ปัจจุบัน คนไทยมีความนิยมที่จะซื้อข้าวสารบรรจุถุงพลาสติกมากขึ้นเรื่อยๆ
เนื่องจากมีความสะอาดกว่าข้าวสารบรรจุกระสอบ “ข้าวมาบุญครอง”
เป็นข้าวถุงรายแรกที่บุกเบิกตลาดข้าวสารบรรจุถุง

พลาสติกมาตั้งแต่ปี 2527 ดังนั้น ชื่อเสียงและยี่ห้อของ PRG จึงเป็นที่ติดปากและเข้าถึงใจผู้บริโภค
ประกอบกับที่ PRG เน้นเรื่องของคุณภาพและความสะอาดในทุกขั้นตอนของการผลิต โดย ณ ปัจจุบัน
ทาง PRG ได้รับการรับรองจาก ISO 9002(ระบบคุณภาพ) GMP (หลักเกณฑ์วิธีการที่ดีในการผลิต)
และ HACCP (ระบบประกันคุณภาพด้านความปลอดภัยของอาหาร)
ซึ่งเป็นหลักประกันแก่ผู้บริโภคว่าข้าวสารบรรจุถุงของ PRG
มีมาตรฐานคุณภาพและความสะอาดถูกอนามัยในขบวนการผลิต ดังนั้น ผู้บริโภคจึงเชื่อถือในสินค้าของ
PRG ทำให้ข้าวมาบุญครองมียอดขายที่ดีตลอดมา

2.สถานภาพและศักยภาพในการแข่งขันและแนวโน้มภาวะอุตสาหกรรมและสภาพการแข่งขันในอนาคตสภาวะตลาดข้าวสารบรรจุถุงพลาสติก

ปัจจุบันตลาดข้าวบรรจุถุงทวีการแข่งขันมากขึ้น
เนื่องจากการเติบโตของตลาดข้าวบรรจุถุงโดยเฉพาะในเขตกรุงเทพฯ
การแข่งขันในตลาดค้าข้าวบรรจุถุงซึ่งมีหลายบริษัทในตลาดได้มีการใช้กลยุทธ์การตลาดเพื่อเป็นสื่อในการสร้างชื่อเสียงและภาพพจน์
เช่น วิตามินลงไป ส่วนช่องทางการจำหน่ายข้าวถุงไปสู่ผู้บริโภคขั้นสุดท้ายทั้งในเขตกรุงเทพฯ
และต่างจังหวัดนั้น สามารถหาซื้อได้จากร้านขายของชำซึ่งเป็นร้านค้าใกล้บ้าน
และร้านค้าสมัยใหม่ที่เรียกว่าห้างสรรพสินค้าหรือซูเปอร์มาร์เก็ต เป็นต้น

กลุ่มลูกค้าเป้าหมายของบริษัทก็คือผู้บริโภคทุกคนไม่แยกแยกว่าอยู่ในระดับใด
ด้านนโยบายการตั้งราคานั้น
บริษัทตั้งราคาข้าวถุงของบริษัทใกล้เคียงกับคู่แข่งในระดับเดียวกันที่มีคุณภาพสินค้าใกล้เคียงกัน
ซึ่งโดยปกติแล้วจะต่างกันไม่มาก และส่วนแบ่งตลาดของบริษัทมีอยู่ประมาณ 50%

โดยสรุปแล้ว ตลาดข้าวถุงมีแนวโน้มที่แจ่มใสและมีโอกาสขยายตัวเพิ่มขึ้น
เนื่องจากพฤติกรรมการบริโภคของประชาชนเปลี่ยนแปลงไป
ประกอบกับขนาดของครอบครัวที่มีขนาดเล็กลง
รวมทั้งการแข่งขันของผู้ผลิตแต่ละรายจะมีผลในการกระตุ้นตลาดให้มีการเติบโตอย่างรวดเร็ว

(3) การจัดหาผลิตภัณฑ์หรือบริการ

(1) ลักษณะการจัดให้ได้มาซึ่งผลิตภัณฑ์

กำลังการผลิตและปริมาณการผลิต

บริษัท ปทุมไรซมิล แอนด์ แกรนารี จำกัด (มหาชน)

+-----------------------------+-----------------------------------------+
|                             | กำลังการผลิต (ตัน:ปี)                       |
+-----------------------------+-----------------------------------------+
| การสีข้าวเปลือก                | 350,000                                 |
|                             |                                         |
| การสกัดรำดิบ                  | 32,000                                  |
|                             |                                         |
| การบรรจุข้าวสารลงถุง           | 175,000                                 |
|                             |                                         |
| การผลิตแป้งข้าว                | 10,000                                  |
+-----------------------------+-----------------------------------------+

บริษัท ราชสีมาไรซ์ จำกัด บริษัทย่อยของบมจ.ปทุมไรซมิล แอนด์ แกรนารี

  ----------------------------- -----------------------------------------
                                กำลังการผลิต (ตัน:ปี)

  การบรรจุข้าวสารลงถุง             100,000
  ----------------------------- -----------------------------------------

บริษัท พีอาร์จี พืชผล จำกัด เครื่องจักรและไซโลของบริษัทฯ
ที่ให้บริการเช่ามีขนาดบรรจุและความสามารถทางเครื่องจักรดังนี้

1.  ไซโลปูน จำนวน 28 ถังบรรจุข้าวเปลือกได้รวม 60,000 ตัน

2.  ไซโลเหล็ก จำนวน 15 ถังบรรจุข้าวเปลือกได้รวม 10,000 ตัน

3.  ไซโลข้าวสาร จำนวน 15 ถัง บรรจุข้าวสารได้รวม 12,000 ตัน

4.  โกดังเก็บข้าวสาร จำนวน 5 หลังบรรจุข้าวสารได้รวม 30,000 ตัน

5.  เครื่องอบข้าว สามารถอบข้าวได้ 100 ตัน/ชั่วโมง

6.  ระบบการลำเลียงข้าวเปลือก สามารถลำเลียงข้าวเปลือกได้ 200 ตัน/ชั่วโมง

7.  ท่าเรือ เพื่อขนถ่ายสินค้าขนาด 3,000 ตันต่อวัน

8.  เครื่องจักรไอน้ำ สามารถผลิตไอน้ำและผลิตกระแสไฟฟ้าได้ 2,900 กิโลวัตต์

  โดยเฉลี่ยตลอดปี ไซโลจะบรรจุข้าวเปลือกได้ประมาณ 70% ของขนาดบรรจุ

  การจัดหาวัตถุดิบหรือผลิตภัณฑ์เพื่อจำหน่าย

วัตถุดิบและผู้จำหน่ายวัตถุดิบ (Supplier)

  วัตถุดิบหลักที่ใช้ในการผลิต คือข้าวเปลือก ซึ่งสามารถแบ่งเป็นประเภทใหญ่ ๆ ดังนี้

-   ข้าวเปลือกนาปี (Rained Rice) คือข้าวที่เกิดจากการทำนาปีละครั้ง
    จะปลูกได้ระหว่างเดือนพฤษภาคม–ตุลาคม
    และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม-กุมภาพันธ์

-   ข้าวเปลือกนาปรัง (Off-Season Rice) คือข้าวที่ปลูกนอกฤดูกาลทำนาปกติ
    สามารถปลูกได้ตลอดปี คือปีละ 2-3 ครั้ง

-   ข้าวเปลือกหอมมะลิ เป็นข้าวที่ปลูกในพื้นที่ที่เป็นดินทราย เช่น
    บริเวณแถบภาคตะวันออกเฉียงเหนือ

-   ข้าวเปลือกนาดินทราย หรืออาจเรียกว่าข้าวเปลือกเสาไห้ เพราะมีคุณสมบัติที่คล้ายคลึงกัน
    เป็นข้าวที่ปลูกบริเวณพื้นดินนาทรายบริเวณภาคกลางและภาคเหนือ

แหล่งที่มาของข้าวเปลือกนั้นจะมีอยู่ทั่วประเทศ แต่ส่วนใหญ่จะมาจากภาคกลาง เช่นจังหวัด
กำแพงเพชร นครสวรรค์ พิจิตร พิษณุโลก ปทุมธานี สุพรรณบุรี พระนครศรีอยุธยา เป็นต้น
ส่วนข้าวเปลือกหอมมะลินั้นจะมาจากภาคตะวันออกเฉียงเหนือ เช่นจังหวัด บุรีรัมย์ ขอนแก่น
ร้อยเอ็ด ศรีสะเกษ และมหาสารคาม เป็นต้น

เนื่องจากข้าวเปลือกเป็นสินค้าเกษตร
ซึ่งโดยทั่วไปสินค้าเกษตรจะมีราคาเปลี่ยนแปลงขึ้นลงอยู่ในระดับสูง
นอกจากนี้ยังมีลักษณะเป็นสินค้าตามฤดูกาล กล่าวคือข้าวเปลือกนาปีในช่วงเดือนธันวาคม-กุมภาพันธ์
จะเป็นช่วงที่เก็บเกี่ยวผลผลิตสูง ราคาจึงต่ำกว่าช่วงอื่น อย่างไรก็ตาม ยังมีบางส่วนที่พ่อค้าหรือ

ชาวนาเก็บไว้ในฉาง เพื่อจำหน่ายในช่วงที่มีน้อยหรือไม่มีข้าวเปลือกนาปี
จึงเห็นได้ว่าข้าวเปลือกนาปีสามารถรับซื้อได้ตลอดทั้งปี แต่ซื้อได้ในราคาที่แตกต่างกัน

ในการรับซื้อข้าวเปลือกนั้นจะต้องมีการตรวจสอบคุณภาพของข้าวเปลือกเช่น มีความชื้นเท่าไร
พร้อมที่จะนำไปสีได้เลยหรือไม่ ตามปกติแล้วบริษัทจะรับซื้อข้าวเปลือกที่มีความชื้นประมาณ 14%
เพราะถ้าความชื้นมากเกินไป เมื่อเวลาสีออกมาแล้วจะทำให้สีไม่สวยเป็นเชื้อราง่าย
แต่ถ้ามีความชื้นต่ำเกินไปเมื่อเวลาสีแล้วข้าวจะหักง่าย แต่อย่างไรก็ตาม บริษัทฯ มีอุปกรณ์ต่างๆ
ในห้องปฏิบัติการที่ทันสมัย และสามารถรับซื้อข้าวเปลือกที่มีความชื้นสูง
เพราะบริษัทมีเครื่องอบข้าวเปลือกพร้อมที่จะอบข้าวเปลือกที่มีความชื้นมากไป
โดยเฉพาะข้าวเปลือกนาปรังที่ทำการเก็บเกี่ยวในช่วงฤดูฝน

ในการรับซื้อข้าวเปลือกนั้น ส่วนใหญ่ PRG จะรับซื้อจากนายหน้า (Broker)
ซึ่งมีจำนวนมากรายและไม่มีรายใดรายหนึ่งมียอดซื้อข้าวเปลือกจาก PRG เกิน 30% เนื่องจากทาง
PRG เองก็ระวังไม่ให้เกิดความเสี่ยงจากการที่จะมีนายหน้าจำนวนน้อยราย
ซึ่งอาจจะทำให้เกิดการฮั้วราคาได้ ณ ปัจจุบัน PRG
ได้ริเริ่มซื้อข้าวเปลือกจากสหกรณ์การเกษตรเพื่อการตลาดลูกค้า ธ.ก.ส. หรือ ส.ก.ต.
ซึ่งมีจำนวนมากรายทั่วประเทศ โดยทาง ส.ก.ต. จะเป็นผู้รวบรวมข้าวเปลือกจากชาวนามาขายให้
PRG นับว่าเป็นการตัด Broker ออกไปได้บางส่วน

สภาพปัญหาเกี่ยวกับวัตถุดิบ

-ไม่มี-

(ข) ผลกระทบต่อสิ่งแวดล้อม

ในขบวนการผลิตตั้งแต่เริ่มจนถึงขั้นตอนสุดท้าย PRG
จะมีผลิตภัณฑ์พลอยได้หลายชนิดซึ่งทุกชนิดจะสามารถขายได้ทันทีหรือใช้เป็นวัตถุดิบของขั้นตอนอื่นต่อไป
แต่สุดท้ายแล้วจะไม่มีวัตถุดิบหรือผลิตภัณฑ์พลอยได้เหลือใช้ที่มีผลต่อสิ่งแวดล้อมแต่อย่างใด

ในการผลิตขี้เถ้าแกลบเพื่อส่งออกโดยใช้เตาเผาแกลบนั้นทาง PRG มีการควบคุมที่ดีโดยการใช้
Cyclone และ Wet Scrubber ในการดักเอาฝุ่นละอองของขี้เถ้า
ซึ่งทางบริษัทได้หมั่นตรวจสอบอยู่สม่ำเสมอ
อีกทั้งยังมีการตรวจสอบเป็นระยะจากหน่วยงานของรัฐที่ดูแลคือกระทรวงอุตสาหกรรมและกรมควบคุมมลพิษของกระทรวงวิทยาศาสตร์
ซึ่งที่ผ่านมาฝุ่นละอองจะอยู่ในเกณฑ์ต่ำกว่าที่กฎหมายกำหนดมาก

ค่าใช้จ่ายในการลงทุนเพื่อควบคุมสิ่งแวดล้อมในช่วง 3 ปี ที่ผ่านมา

-ไม่มี-

ข้อพิพาทเกี่ยวกับสิ่งแวดล้อม

-ไม่มี-

(4) งานที่ยังไม่ส่งมอบ

-ไม่มี-

[1]
  ที่มา : ธนาคารแห่งประเทศไทย

  AC Nielsen Retail Index

  CB Richard Ellis

  สำนักงานวิจัยธุรกิจ ธนาคารกรุงไทย